b'\n_START_ARTICLE_\nDortmund\n_START_SECTION_\nHistoria\n_START_PARAGRAPH_\nDortmund on mainittu kirjallisissa l\xc3\xa4hteiss\xc3\xa4 ensimm\xc3\xa4isen kerran vuonna 880 nimell\xc3\xa4 Throtmanni, jolloin se oli pieni kyl\xc3\xa4. Vuonna 1152 keisari Fredrik Barbarossa rakennutti uudelleen tulipalon tuhoaman kaupungin ja piti siell\xc3\xa4 hoviaan kaksi vuotta. 1200-luvulla Dortmund liittyi Hansaliittoon ja saavutti vapaakaupungin aseman._NEWLINE_Kaupunki menetti vapaakaupungin aseman vuonna 1803. Se liitettiin Napoleonin sotien j\xc3\xa4lkeen Preussiin. Teollistumisen aikana hiili, ter\xc3\xa4s ja olut toivat Dortmundille vaurautta. Kaivosmuseo Zeche Zollern kertoo teollistumisen ajan tekniikasta ja ty\xc3\xb6oloista, ja se kuuluu yhten\xc3\xa4 kohteena Euroopan teollisen perinteen reittiin._NEWLINE_Dortmund oli yksi pahiten k\xc3\xa4rsineist\xc3\xa4 Saksan kaupungeista toisen maailmansodan aikana - liittoutuneiden pommikoneen tuhosivat kaupungin l\xc3\xa4hes t\xc3\xa4ysin. Aluksi arvioitiin, ettei raunioitunutta keskustaa kannata rakentaa uudelleen, mutta jo vuonna 1950 kaupungissa oli taas puoli miljoonaa asukasta.\n_START_SECTION_\nUrheilu\n_START_PARAGRAPH_\nDortmundin Bundesligassa pelaava jalkapallojoukkue on nimelt\xc3\xa4\xc3\xa4n Borussia Dortmund (virallisesti Ballspiel-Verein Borussia 1909 e.V. Dortmund). Se on voittanut Mestarien liigan vuonna 1997. Kaupungissa j\xc3\xa4rjestettiin vuoden 2006 jalkapallon maailmanmestaruuskilpailujen otteluita._NEWLINE_Kaupungissa sijaitsee syksyll\xc3\xa4 2015 avattu Saksan jalkapallomuseo. Der Spiegel on hehkuttanut museota "J\xc3\xa4ttil\xc3\xa4ism\xc3\xa4iseksi leikkikent\xc3\xa4ksi kaikille jalkapallofaneille"\n_START_SECTION_\nLiikenne\n_START_PARAGRAPH_\nDortmundin lentoasema sijaitsee noin 10 kilometrin p\xc3\xa4\xc3\xa4ss\xc3\xa4 kaupungin keskustasta it\xc3\xa4\xc3\xa4n. Sielt\xc3\xa4 l\xc3\xa4htee sek\xc3\xa4 kotimaan- ett\xc3\xa4 ulkomaanlentoja. P\xc3\xa4\xc3\xa4rautatieasemaa k\xc3\xa4ytt\xc3\xa4\xc3\xa4 p\xc3\xa4ivitt\xc3\xa4\xc3\xa4n yli 125\xc2\xa0000 matkustajaa. Asemalta l\xc3\xa4htee noin 195 kaukojunaa ja 495 l\xc3\xa4hijunaa p\xc3\xa4iv\xc3\xa4ss\xc3\xa4.Yliopistoalueella toimiva H-bahn on Saksan ainoa yksiraiteinen rautatie eli monorail. Se kuljettaa p\xc3\xa4ivitt\xc3\xa4in noin 5000 matkustajaa.'